Οχι ότι κανείς ασχολείται πια σοβαρά με τις φοιτητικές εκλογές, το δείχνουν τα ποσοστά συμμετοχής των σπουδαστών, αλλά μια αντιπαράθεση της Πανσπουδαστικής με την ΠΑΣΠ για μια αφίσα που δείχνει τη Φώφη Γεννηματά, τον Γιώργο Παπανδρέου και τον Βαγγέλη Βενιζέλο ως ζόμπι, έδωσε ένα ξεχωριστό ενδιαφέρον.

Ολα ξεκίνησαν στην Πάτρα όπου κυκλοφόρησαν οι αφίσες της φοιτητικής παράταξης του ΚΚΕ με τίτλο «ΠΑΣΟΚing Dead» – μια παραπομπή στη δημοφιλή τηλεοπτική σειρά «The Walking Dead», η οποία περιγράφει έναν κόσμο με ζόμπι και τις περιπέτειες κάποιων ανθρώπων να επιβιώσουν.

«Μην τους αναστήσεις, στις φοιτητικές εκλογές ψηφίζουμε Πανσπουδαστική», αναφέρεται στην επίμαχη αφίσα, με στόχο τη φοιτητική παράταξη του ΠΑΣΟΚ. Που και αυτό έχει βέβαια άλλα, σοβαρότερα προβλήματα να ασχολείται, αλλά αυτή η πρόκληση δεν πέρασε χωρίς απάντηση.

Η απάντηση της ΠΑΣΠ Πάτρας ήταν έντονη: «Με λύπη και οργή είδαμε την παρακάτω αφίσα των μελών της φοιτητικής οργάνωσης του ΚΚΕ. Η Πανσπουδαστική Κίνηση Συνεργασίας (ΠΚΣ) επέλεξε με αυτό τον τρόπο να ολοκληρώσει την προεκλογική της προσπάθεια ενόψει των φοιτητικών εκλογών. Σε μια πόλη, που η αδιαφάνεια στο δήμο κυριαρχεί με δεκάδες προσλήψεις μελών του ΚΚΕ από το παράθυρο, η ψήφος στην ΠΚΣ ισοδυναμεί με ψήφο εμπιστοσύνης σε αυτές τις πρακτικές. Να υπενθυμίσουμε πως ποτέ η συγκεκριμένη φοιτητική οργάνωση δεν επιτέθηκε με αυτό τον τρόπο στην ΔΑΠ, με την οποία φαίνεται πως συνεργάζονται μια χαρά στην διαδικασία απαξίωσης του ελληνικού πανεπιστημίου. Καταλαβαίνουμε τον φόβο σας, η ΠΑΣΠ από αυτές τις εκλογές θα βγει πιο δυνατή και θα ανακτήσει την εμπιστοσύνη των φοιτητών! Οι πρακτικές σας θα ηττηθούν!»



Οι φοιτητικές εκλογές ορίστηκε να γίνουν στις 24 Μαΐου. Ηταν να γίνουν 17 του μήνα, αλλά για αυτήν την ημέρα προκηρύχθηκε γενική απεργία λόγω των μέτρων που φέρνει η κυβέρνηση ΣΥΡΙΖΑ-ΑΝΕΛ, έτσι υπήρξε μετάθεση.